**Kantin tuulivoimapuisto** on Satakunnan Karviassa Kantin ja Hautalankylä vieressä sijaitseva tuulivoimapuisto, jossa toimii 8 tuulivoimalaitosta. Niiden kokonaiskapasiteetti on 24 megawattia ja vuosituotanto on 70–80 gigawattituntia. Tuulivoimapuiston on rakentanut Taaleritehdas, sen omistaa Taalerin Kantin Tuulipuisto Ky ja operoi Taaleri.

Yleistä
-------

Tuulivoimapuisto sijaitsee metsäalueella, joka jää Karvianjoen ja Suomijoen viljeltyjen jokilaaksojen väliin. Eniten asutusta on Karvianjoen peltoaukealla Hautalankylällä. Tuulipuistossa tuulivoimaloiden suurin välimatka on 2,3 kilometriä, poikittainen suurin välimatka on 2,0 kilometriä kilometriä, ja kaikki voimalaitokset sisällensä sulkevan alueen pinta-ala on 1,5 neliökilometriä. Tuulipuistoksi kaavoitetun alueen pinta-ala on 4,2 neliökilometriä. Voimalat sijaitsevat 135–150 metrin korkeudella mpy. Korkeimmat mäet löytyvät Isonmäenmaalta. Tuulipuistoon tulee tiet Hautalankylältä ja Patolankylältä, josta ne haarautuvat Kankaanpää-Karvian maantieltä (seututie 273). Kolmas tie alkaa Suomijärvelle johtavalta yhdystieltä 13305.

Tuulivoimalaitokset ovat saksalaisen Nordexin valmistamaa N131-mallia, jonka napakorkeus on 144 metriä, tuuliturbiinin halkaisija 131 metriä, ja jonka kapasiteetti on 3,9 megawattia.

Tuulivoimapuiston sähkö johdetaan maakaapeleilla sen länsipuolella pohjois-etelä- suuntaisen 110 kilovoltin sähkölinan viereen rakennetulle sähköasemalle.

Historiaa
---------

Pohjois-Satakunnassa on 2010-luvulla ollut myönteinen asenne tuulivoimapuistoja kohtaan. Neljä kuntaa, Jämijärvi, Kankaanpää, Karvia ja Siikainen, toteuttivat yhteistyönä selvityksen, jossa nämä kartoittivat alueiltaan tuulivoimalle otollisia alueita. Selvitys valmistui kesällä 2012. Alueet liitettiin mukaan Satakunnan vaihemaakuntakaavan ehdotukseen toukokuussa 2013. Siinä Kantin kylän koillispuolelle rajattiin tuulivoimalle sopivaksi katsottu alue, joka rajautuu idässä ohittavan 110 kilovoltin sähkölinjan länsipuolelle ja alueen peltomaiden sisään jäävälle metsäsaarekkeeseen. Alueella on ollut sopivia tieyhteyksiä ja tilaa tuulivoimaloiden rakennustarvikkeiden välivarastointiin ja ajoneuvojen paikoituksiin. Karvian sähköasemalle on matkaa alueen pohjoiskärjestä 1,5 kilometriä.

Alkuperäinen suunnitelmaksi otettiin maakuntakaavaan ajateltu pinta-alaltaan 4,2 neliökilometrin tuulivoimapuistoalue (alue numero 21), johon oli merkitty paikat yhteensä 11 tuulivoimalaitokselle. Niille kaavailtiin 160 metrin napakorkeutta ja tuuliturbiinin halkaisijalle 120 metriä. Voimaloiden kapasiteetti ilmoitettiin 3 megawattia, joten tuulivoimapuiston kokonaiskapasiteetiksi haluttiin 33 megawattia ja vuosituotannoksi yli 100 gigawattituntia. Alueen tuulimittaukset lupasivat korkeuksissa tuulta keskimäärin 7,6 metriä sekunnissa.

Alueelle laadittiin osayleiskaava vuonna 2014, joka hyväksyttiin Karvian kunnanvaltuustossa toukokuussa 2014. Yleiskaavassa alueelle osoitettiin paikat 9 tuulivoimalalle, joiden nimellistehoksi merkittiin 3 megawattia. Voimaloiden maksimikorkeudeksi rajattiin 210 metriä, jonka myös puolustusvoimat hyväksyi.

Taaleritehdas hankki oikeudet tuulivoimapuistoon ja perusti vuonna 2015 sen rakentamiseksi yhtiön Kantin Tuulipuisto Ky. Rakentaminen aloitettiin vuoden 2015 lopulla  teiden, nostopihojen ja voimaloiden perustusten rakentamisella. Niitä koordinoi ja toteutti NCC Rakennus. Tuulipuiston sisäisen sähköverkon, tietoverkon ja sähkönsiirtolinjojen rakentaminen sisältyi tähän. Alue valmistui loppuvuonna 2016, jota ennen tuulivoimaloiden valmistajat Nordexilta tulivat kesällä asentamaan tilatut kahdeksan voimalaa. Niiden pyyhkäisykorkeus on noin 210 metriä. Tuulipuisto kytkettiin sähköverkkoon loppuvuonna 2016 ja avajaiset pidettiin lokakuussa 2017 .

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8 9 10  Taaleri Tuulitehdas II Ky: vuosiraportti 2019 (PDF) (s. 8) *taalerienergia.com*.  28.2.2017. Helsinki:  Taaleri Pääomarahastot Oy. Viitattu 7.12.2023.
2. 1 2 3 4 5 6  Rantala, Kati: Suuri tuulivoimainvestointi Karviaan *yle.fi*.  19.11.2015. Helsinki:  YLE. Viitattu 7.12.2023.
3. 1 2 3 4  Kantin tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 7.12.2023.
4. 1 2 3 4 5 6 7 8  *Satakunnan tuulivoimaselvitys 2022*, s. 20 (taulukko), 23, 38, 41, 99–101. Pori: Satakuntaliitto, 2022. ISBN 978-952-5862-98-0. Teoksen verkkoversio (PDF) (viitattu 7.12.2023).
5. 1 2  Nordex N131 *www.thewindpower.net*.  19.7.2023. Ranska:  The Wind Power. Viitattu 7.12.2023. (englanniksi)
6. 1 2  Kantti *www.thewindpower.net*.  4.9.2023. Ranska:  The Wind Power. Viitattu 7.12.2023. (englanniksi)
7. ↑  Mattila, Ilmari: Kankaanpään Kooninkallion tuulivoima osayleiskaava (PDF) (s. 5–7, 9, 11–20, 24, 28, 31)  9.12.2013. kankaanpaa.fi:  Kankaanpään kaupunki. Viitattu 7.12.2023.
8. ↑  Kantin Tuulipuisto Ky *kauppalehti.fi*. Helsinki:  Kauppalehti/Alma Talent Oy. Viitattu 7.12.2023.
9. ↑  Kantin kahdeksatta tuulivoimalaa nostetaan jo *kankaanpaanseutu.fi*.  28.7.2016. Kankaanpää:  Kankaanpään Seutu/Sanoma. Viitattu 10.12.2023.
10. ↑  Papunen, Arto: Karviassa avattiin Kantin tuulipuisto – voimaloista kertyy kunnalle verotuloja 250 000 euroa vuodessa *kankaanpaanseutu.fi*.  15.10.2017. Kankaanpää:  Kankaanpään Seutu/Sanoma. Viitattu 10.12.2023.